**ร่างบันทึกการประชุม**

**การประชุมคณะกรรมการกำกับดูและโครงการ (PSC) ครั้งที่ 4**

**14.00 – 17.00 น. 4 พฤษภาคม 2560 กระทรวงแรงงาน**

การประชุมคณะกรรมการกำกับดูแลโครงการ (PSC) ครั้งที่ 4 มีประธานคือ มล.ปุณฑริก สมิติ ปลัดกระทรวงแรงงาน และคุณลุยซา ราเกอร์ (Ms. Luisa Ragher) อุปทูตและรองหัวหน้าคณะผู้แทนสหภาพยุโรป คณะกรรมการฯ มีมติและรับทราบประเด็นหารือดังต่อไปนี้

* วาระที่ 1: รับรองบันทึกการประชุมคณะกรรมการฯ ครั้งที่ 3 โดยมีการแก้ไขเล็กน้อยตรงหน้า 8 คือ แก้คำว่า ‘Solidarity Center’ (ศูนย์สมานฉันท์) เป็น ‘Migrant Working Group’ (คณะทำงานแรงงานข้ามชาติ)
* วาระที่ 2: รับทราบรายงานความคืบหน้าของคณะทำงานที่ 1 และ 2
* วาระที่ 3.2 รับทราบความคืบหน้าของกิจกรรม อุปสรรคต่อการดำเนินการ และการเปลี่ยนแปลงสำคัญในแผนงานของวัตถุประสงค์สี่ข้อ
* วาระที่ 3.3 เห็นชอบกับหัวข้อการศึกษาวิจัยตามที่เสนอ
* การศึกษาเส้นฐานเกี่ยวกับสภาพการทำงานและความเป็นอยู่
* ผลกระทบจากการเปลี่ยนแปลงในกฎระเบียบใหม่ การบังคับใช้ การมีบทบาทของ

 ประชาสังคม ที่มีต่อผู้จัดหาอาหารทะเล เจ้าของเรือ และตลาดแรงงานของไทย

 -รายงานวิจัยในระดับเล็กเกี่ยวกับประสิทธิผลของช่องทางเอ็มโอยูในอุตสาหกรรมการ

 ประมงและอาหารทะเล

 -การแก้ไขปัญหาเรื่องการคุ้มครองค่าจ้างโดยการจ่ายเงินผ่านธนาคาร

* ผลกระทบจากวิธีปฏิบัติในการซื้อสินค้าในห่วงโซ่การจัดหาระดับโลกที่มีต่อผู้จัดหาสินค้า

 ของไทย

* การสำรวจเอนด์ไลน์
* วาระที่ 3.4 รับทราบผลเบื้องต้นของการศึกษาเส้นฐานที่นำเสนอโดย RapidAsia จะมีการจัดประชุมเชิงปฏิบัติการเพื่อตรวจสอบยืนยันผลการศึกษาและพิจารณากรอบการติดตามและประเมินผล (M&E) ในปลายเดือนมิถุนายน
* วาระที่ 3.5 รับทราบความสำคัญของการผลักดันประเด็นเพศสภาพให้ผนวกเข้าไปในกิจกรรมต่างๆ ของโครงการ คณะทำงานโครงการของไอแอลโอจะเผยแพร่บันทึกแนวทางในเรื่องนี้ภายหลังในพ.ศ. 2560
* วาระที่ 3.6 รับทราบรายงานการเงิน จำนวนที่ใช้จ่ายไปและงบผูกพันรวมทั้งสิ้นเท่ากับประมาณร้อยละ 27 ของงบประมาณโครงการทั้งหมด
* วาระที่ 4.1 รับทราบงานสำคัญๆ ที่กำลังจะมีและปฏิทินการประชุม
* งานแนวปฏิบัติด้านแรงงานที่ดี GLP Thaifex 31 พฤษภาคม 2560
* การเปิดสำนักงานย่อยของไอแอลโอที่พังงา 12 มิถุนายน 2560
* การเปิดศูนย์คนงานประมงของสเตลลา มาริส ที่แสมสาร ชลบุรี 23 มิถุนายน 2560
* วาระที่ 4.2 รับทราบว่าการประชุมคณะกรรมการฯ ครั้งต่อไปจะมีขึ้นในช่วงกลางถึงปลายเดือนกันยายน อาจจะอยู่ในช่วงสัปดาห์วันที่ 18 – 22 กันยายน จะมีการยืนยันวันประชุมโดยกระทรวงแรงงาน

**สรุปการประชุม**

**วาระที่ 1: กล่าวเปิด**

มล.ปุณฑริก สมิติ ปลัดกระทรวงแรงงานและคุณลุยซา ราเกอร์ (Ms. Luisa Ragher) อุปทูตและรองหัวหน้าคณะผู้แทนสหภาพยุโรป ซึ่งเป็นประธานร่วมในการประชุม กล่าวถึงความสำคัญของการที่คณะกรรมการกำกับดูแลโครงการ (PSC) ต้องมีการสำรวจความคืบหน้าของกิจกรรมต่างๆ ภายใต้วัตถุประสงค์แต่ละข้อ และร่วมกันหาทางแก้ไขที่เป็นไปได้สำหรับอุปสรรคต่อการดำเนินการ

**วาระที่ 2: สรุปการประชุมคณะกรรมการฯ ครั้งที่สามและรับรองบันทึกการประชุม**

*คุณวิไลวรรณ โกยแก้วพริ้ง ผู้อำนวยการกลุ่มงานมาตรฐานแรงงานระหว่างประเทศ กระทรวงแรงงาน* รายงานประเด็นหารือหลักๆ ในการประชุม คณะกรรมการฯ รับทราบความคืบหน้าของคณะทำงานทั้งสองชุดเป็นรายไตรมาส ที่ประชุมรับทราบความคืบหน้าของกิจกรรมภายใต้วัตถุประสงค์สี่ข้อและรับทราบยุทธศาสตร์การสื่อสารและการประชาสัมพันธ์โครงการ กรอบการติดตามและประเมินฉบับปรับปรุงจะได้รับความเห็นชอบหลังจากมีการปรึกษาหารือเกี่ยวกับตัวชี้วัดและข้อมูลจากการศึกษาเส้นฐานที่กำลังจะมีขึ้น ที่ประชุมรับทราบรายงานการเงินเกี่ยวกับการใช้งบประมาณและทรัพยากรต่างๆ

มติ: ที่ประชุมรับรองบันทึกการประชุมคณะกรรมการฯ ครั้งที่ 3 โดยมีการแก้ไขเล็กน้อยในหน้า 8 คือ แก้จาก ‘Solidarity Center’ (ศูนย์สมานฉันท์) เป็น ‘Migrant Working Group’ (MWG) (คณะทำงานด้านแรงงานข้ามชาติ)

**วาระที่ 3: รายงานความคืบหน้าของคณะทำงานที่ 1 และ 2**

สำหรับคณะทำงานที่ 1 ประธานร่วมรายงาน:

*คุณวิไลวรรณ โกยแก้วพริ้ง ผู้ชำนาญการอาวุโส กลุ่มงานมาตรฐานแรงงานระหว่างประเทศ กระทรวงแรงงาน* รายงานว่าไอแอลโอได้ส่งมอบบทวิเคราะห์ช่องว่างเกี่ยวกับ P29 และ C188 และมีการจัดประชุมเชิงปฏิบัติการตรวจสอบยืนยันในเดือนกุมภาพันธ์และมีนาคมตามลำดับ กระทรวงแรงงานได้จัดตั้งคณะกรรมการยกร่างกฎหมายสองชุดสำหรับ P29 และ C188 คณะกรรมการสำหรับ P29 ประชุมในวันที่ 25 เมษายนและคณะกรรมการสำหรับ C188 จะประชุมในวันที่ 5 พฤษภาคม ในส่วนของ P29 ข้อพิจารณาหลักเป็นเรื่องการตีความคำว่าแรงงานบังคับภายใต้พ.ร.บ.ป้องกันและปราบปรามการค้ามนุษย์ มีการจัดตั้งคณะทำงานทางวิชาการเพื่อช่วยร่างกฎหมายให้สอดคล้องกับ P29 ในส่วนของ C188 มีการหารือกันถึงการมีกฎหมายฉบับเดียวที่ครอบคลุมช่องว่างต่างๆ เนื่องจากมีกฎหมายหลายฉบับที่เกี่ยวข้องกับการทำงานในภาคการประมง และเธอยังได้ให้รายละเอียดเกี่ยวกับกำหนดเวลาที่มีการปรับแก้แล้วของการให้สัตยาบันต่ออนุสัญญาต่างๆ ตามที่มีการเสนอ

*ดร. พงศ์ฐิติ พงศ์ศิลามณี รองเลขาธิการสมาพันธ์แรงงานรัฐวิสาหกิจสัมพันธ์ (สรส.)*  รายงานเกี่ยวกับการปรึกษาหารือกับองค์กรประชาสังคมที่จัดขึ้นในวันที่ 9 มีนาคม และผลจากการปรึกษาหารือซึ่งมีการรายงานต่อคณะทำงาน การประชุมดังกล่าวมีขึ้นเพื่อวางยุทธศาสตร์และประสานงานกิจกรรมในพื้นที่ของโครงการ องค์กรเหล่านั้นประกอบด้วย สเตลลา มาริส สรส. มูลนิธิรักษ์ไทย มสพ. FED และอ็อกซ์แฟม ประเทศไทย ที่ประชุมเห็นชอบกับการจัดตั้งกลไกประสานงาน ‘ไตรภาคี-พลัส’ ขึ้นในระดับจังหวัดในหมู่องค์กรประชาสังคมและสหภาพแรงงานที่แสมสาร ชลบุรี พังงา และสงขลา องค์กรประชาสังคมตกลงที่จะจัดทำเอกสารเผยแพร่ร่วมกันที่มีเนื้อหาเกี่ยวกับความปลอดภัยในการทำงานและอาชีวอนามัยสำหรับการทำงานบนเรือประมงและการแปรรูปอาหารทะเล การจัดตั้งคนงาน และประเด็นกฎหมายเช่น สิทธิแรงงาน มีการเสนอในการประชุมคณะทำงานครั้งหลังสุดที่จะให้องค์กรประชาสังคมสามารถเข้าไปฝึกอบรมคนงานโดยอาศัยศูนย์ควบคุมการแจ้งเรือเข้า-ออกได้ ไอแอลโอได้แจ้งศปมผ.เพื่อขอความสนับสนุนในเรื่องนี้แล้ว

สำหรับคณะทำงานที่ 2 ประธานร่วมรายงาน:

*นายสมบูรณ์ ตรัยศิลานันท์ ผู้อำนวยการกองคุ้มครองแรงงาน กรมสวัสดิการและคุ้มครองแรงงาน* รายงานว่ามีการประชุมคณะทำงานสองครั้งหลังจากการประชุมคณะกรรมการฯ ครั้งหลังสุด คือ ในวันที่ 2 ธันวาคม 2559 และ 20 เมษายน 2560 การประชุมคณะทำงานในเดือนธันวาคมหารือถึงข้อสังเกตของไอแอลโอเกี่ยวกับการตรวจแรงงานที่ศูนย์ควบคุมการแจ้งเรือเข้า-ออก (PIPO) **ในทะเล และในสถานประกอบการแปรรูปอาหารทะเลบนฝั่ง การประชุมคณะทำงานเมื่อสัปดาห์ที่แล้วหารือเรื่องหลักสูตรฝึกอบรมที่เสนอโดยไอแอลโอ/กสร.ที่จะจัดขึ้นในเดือนพฤษภาคม มิถุนายน และกรกฎาคม หลังจากการฝึกอบรมชุดแรก จะมีการจัดประชุมผู้มีส่วนเกี่ยวข้องเพื่อประเมินหลักสูตรฝึกอบรมและหารือเพิ่มเติมเกี่ยวกับการเสริมสร้างศักยภาพของผู้ตรวจแรงงานในการออกคำสั่งเป็นลายลักษณ์อักษร**

*คุณปรานต์ สยามวาลา กรรมการสภาองค์การนายจ้างแห่งประเทศไทย* รายงานว่าการประชุมคณะทำงานทั้งสองครั้งมีการหารือเกี่ยวกับรายงานแนวปฏิบัติด้านแรงงานที่ดี (GLP) ฉบับปรับปรุงกันอย่างละเอียด การประชุมคณะทำงานในเดือนธันวาคมมีขึ้นหลังจากการปรึกษาหารืออย่างกว้างขวางกับผู้มีส่วนเกี่ยวข้องเกี่ยวกับร่างปรับปรุงมาตรฐานและหลักการ GLP ที่มีการเสนอมา การประชุมคณะทำงานเมื่อสัปดาห์ก่อนหารือเกี่ยวกับรายงาน GLP ฉบับปรับปรุง ที่ประชุมเห็นชอบในหลักการที่จะจัดตั้งองค์กร GLP อิสระซึ่งจะมีการหารือกันในรายละเอียดเพิ่มเติมต่อไป ผู้ร่วมประชุมจะส่งความเห็นเกี่ยวกับรายงาน GLP ก่อนการประชุมคณะกรรมการฯ (PSC) ในวันที่ 4 พฤษภาคม 2560 ไอแอลโอจะพัฒนากรอบการกำกับดูแล GLP และข้อเสนอการสมทบงบประมาณโดยลงในรายละเอียดมากขึ้น

มติ: ที่ประชุมรับรองบันทึกการประชุมคณะทำงานที่ 1 และ 2

**วาระที่ 3.2 กิจกรรมโครงการ: ความคืบหน้าและอุปสรรคต่อการดำเนินการ**

คณะทำงานโครงการของไอแอลโอรายงานความคืบหน้าของกิจกรรมโครงการภายใต้วัตถุประสงค์แต่ละข้อและอุปสรรคต่อการดำเนินการโดยรวม (ดูรายละเอียดในพาวเวอร์พอยต์)

*วัตถุประสงค์ 1: สร้างความเข้มแข็งให้กับกรอบกฎหมาย นโยบาย และการกำกับดูแล*

กิจกรรมหลักของโครงการคือการสำรวจเส้นฐานและการปรับแก้กรอบการติดตามและประเมินผล ซึ่งจะมีการพิจารณาทบทวนในเดือนมิถุนายน 2560 บทวิเคราะห์ P29 และ C188 ฉบับสมบูรณ์ได้รับการนำเสนอต่อกระทรวงแรงงานและภาคีของโครงการ ไอแอลโอยังคงให้การสนับสนุนทางเทคนิคให้กับคณะกรรมการยกร่างกฎหมายของรัฐบาลต่อไป นอกจากนี้ก็มีภารกิจในการหารือกับรัฐบาลกัมพูชา องค์กรประชาสังคม สหภาพ และนายหน้าจัดหางานเกี่ยวกับอุปสรรคต่อการดำเนินการภายใต้ช่องทางการเคลื่อนย้ายแรงงานตาม MOU ไอแอลโอวางแผนที่จะเริ่มการศึกษาความมีประสิทธิผลของช่องทาง MOU ที่มีอยู่ในเดือนมิถุนายน

*วัตถุประสงค์ที่ 2: เสริมสร้างศักยภาพให้กับรัฐบาลไทยและการตรวจแรงงาน*

กิจกรรมหลักของโครงการคือการวางแผนจัดฝึกอบรมการตรวจแรงงานสามครั้งในเดือนพฤษภาคม มิถุนายน และกรกฎาคม ซึ่งจะมุ่งเน้นเทคนิคและทักษะไหวพริบในการสัมภาษณ์ และสนับสนุนทางเทคนิคให้กับกสร.ในการวางแผนตรวจแรงงานระยะหลายปี ไอแอลโอวางแผนที่จะทำการศึกษาทางแก้ปัญหาการคุ้มครองค่าจ้างในภาคการประมงด้วยการจ่ายค่าจ้างทางอิเลคโทรนิค ให้การสนับสนุนศปมผ./กองทัพเรือในการคุ้มครองแรงงานตามแม่น้ำ และพัฒนาระเบียบปฏิบัติสำหรับการประสานงานระหว่างกระทรวง

คุณอัญมณี ทับทิมศรี จากสำนักงานย่อยของไอแอลโอที่จังหวัดพังงารายงานข้อสังเกตจากไปเยี่ยมศูนย์ควบคุมการแจ้งเรือเข้า-ออกหลายแห่งในจังหวัดภูเก็ตและระนอง และแผนการจัดประชุมไตรภาคีระดับจังหวัดเริ่มแรกในพังงาและแสมสาร ชลบุรี

*การหารือในที่ประชุม:*

* ตัวแทนกระทรวงการต่างประเทศเสนอให้จัดทำคู่มือแนะแนวทางในการออกคำสั่งเป็นลายลักษณ์อักษรเพื่อการตรวจแรงงานจะได้มีข้อค้นพบที่ชัดเจน

*วัตถุประสงค์ที่ 3: ปรับปรุงการดำเนินการตามแผนงานแนวปฏิบัติด้านแรงงานที่ดี (GLP)*

กิจกรรมหลักของโครงการคือการจัดทำรายงานจากการปรึกษาหารือเกี่ยวกับแนวปฏิบัติดานแรงงานที่ดี (GLP) กับผู้มีส่วนเกี่ยวข้อง ตลอดจนการมีส่วนร่วมจากผู้ซื้อจากสหภาพยุโรป สหรัฐฯ ออสเตรเลีย เกี่ยวกับแผนงาน GLP ที่มีการปรับปรุง รวมถึงข้อเสนอจัดตั้งสถาบัน GLP อิสระ จะมีงาน Thaifex เกี่ยวกับ GLP ในวันที่ 31 พฤษภาคม 2560

*การหารือในที่ประชุม:*

* สภาองค์การนายจ้างแห่งประเทศไทย (ECOT) ระบุว่าให้การสนับสนุนอย่างเต็มที่กับการใช้ระบบการจ่ายค่าจ้างผ่านธนาคารอิเล็คโทรนิกเพื่อการคุ้มครองค่าจ้าง และได้ติดต่อไปรษณีย์ไทยเพื่ออำนวยความสะดวกในการโอนเงินข้ามประเทศแล้ว
* สมาคมอุตสาหกรรมทูน่าไทย (TTIA) เห็นด้วยว่า GLP เป็นเรื่องที่อุตสาหกรรมควรเป็นผู้มีบทบาทนำ และสนับสนุนการจัดตั้งศูนย์ GLP สมาคมฯ ระบุว่าเศรษฐกิจไทยต้องอาศัยแรงงานข้ามชาติและในบางกรณีแรงงานข้ามชาติได้รับการปฏิบัติดีกว่าแรงงานไทยเสียอีก
* สมาคมประมงแห่งประเทศไทย (NFAT) กล่าวว่าการปฏิบัติตาม ‘มาตรฐาน GLP’ เป็นเรื่องซ้ำซ้อนเกินจำเป็นเนื่องจากพวกเขามีประมวลจรรยาบรรณ (Code of Conduct) อยู่แล้วและปฏิบัติตามมาตรฐานแรงงานไทยทุกอย่าง สมาคมประมงฯ ระบุว่าหากมีใช้รายการตรวจสอบ GLP กับเรือประมงก็จะพบว่าเรือเหล่านั้นมีการปฏิบัติที่สอดคล้องกับ GLP อยู่แล้ว สมาคมประมงฯ ไม่สามารถให้การสนับสนุนสมทบงบประมาณสำหรับสถาบัน GLP ได้
* สรส.ระบุว่า GLP มีความมุ่งหมายที่จะให้เป็นแผนปฏิบัติโดยสมัครใจ และเป็นเรื่องขึ้นกับนายจ้างว่าจะยอมรับนำไปปฏิบัติหรือไม่

*วัตถุประสงค์ที่ 4: บริการสำหรับคนงาน (รวมถึงลูก) โดยองค์กรประชาสังคมและสหภาพแรงงาน*

กิจกรรมหลักของโครงการคือการจัดทำและลงนามในข้อตกลงการดำเนินการหกฉบับกับสเตลลา มาริส สรส. มูลนิธิรักษ์ไทย มสพ. FED และอ็อกซ์แฟม ประเทศไทย ข้อตกลงมุ่งเน้นการสร้างความเข้มแข็งให้กับองค์กรแรงงานและจัดให้มีช่องทางเข้าถึงบริการสำคัญสำหรับคนงานและครอบครัวในอุตสาหกรรมประมงและอาหารทะเล

*การหารือในที่ประชุม:*

* ดร.อดิศร พร้อมเทพ อธิบดีกรมประมง เสนอว่าควรต้องกำหนดตัวชี้วัดที่ชัดเจนในเรื่องการทำงานกับแรงงานข้ามชาติในอุตสาหกรรมประมงและอาหารทะเล และต้องไม่ละเลยคนงานไทยที่ขาดความรู้เรื่องมาตรฐานแรงงานด้วยเช่นกัน
* กสร. ได้พยายามอย่างมากในการเผยแพร่ข้อมูลข่าวสารเกี่ยวกับสิทธิแรงงานให้กับทั้งนายจ้างและลูกจ้างแต่แรงงานข้ามชาติจำนวนมากเข้าประเทศโดยผิดกฎหมายมีการเสนอให้ทำงานร่วมมืออย่างใกล้ชิดมากขึ้นกับองค์กรประชาสังคมเพื่อจะได้ติดตามการข้ามพรมแดนโดยผิดกฎหมายได้ดีขึ้น
* สมาคมประมงฯ แสดงความกังวลว่าองค์กรประชาสังคมมุ่งแต่มองหากรณีการละเมิดของนายจ้าง
* สรส. ระบุว่าองค์กรประชาสังคมก็มีข้อกังวลว่านโยบายจำนวนมากที่กำหนดในระดับประเทศไม่ได้มีผลในระดับจังหวัด ดังนั้นจึงสนับสนุนการจัดประชุมไตรภาคี-พลัสของโครงการเพื่อเอื้ออำนวยให้เกิดการแลกเปลี่ยนกันมากขึ้นระหว่างผู้มีส่วนเกี่ยวข้องทั้งหมด นโยบายการบริหารจัดการแรงงานข้ามชาติควรมีความเป็นธรรมและแรงงานข้ามชาติไม่ควรถูกปฏิบัติเหมือนเป็นพลเมืองชั้นสอง

คณะทำงานโครงการของไอแอลโอยังได้รายงานเกี่ยวกับอุปสรรคต่อการดำเนินโครงการสองสามเรื่อง เรื่องแรก การเลื่อนกรอบการติดตามและประเมินจนกว่าจะทำข้อมูลเส้นฐานเสร็จสมบูรณ์ เรื่องที่สอง การเข้ามาของแหล่งทุนและภาคีในการทำงานทำให้จำเป็นต้องมีการประสานงานภาคีและแหล่งทุนมากขึ้น เรื่องที่สาม การเปลี่ยนแปลงบุคลากรระดับนำทั้งในรัฐบาลและไอแอลโอทำให้จำเป็นต้องให้ความสำคัญกับการถ่ายโอนบทบาทและภาระหน้าที่ในโครงการ

มติ: ที่ประชุมรับทราบความคืบหน้าภายใต้วัตถุประสงค์แต่ละข้อ

**วาระที่ 3.3 หัวข้อการศึกษาวิจัยของโครงการ**

คุณเจสัน จัดด์ จากไอแอลโอ ขอมติเห็นชอบต่อหัวข้อการสำรวจวิจัยสี่เรื่องภายใต้โครงการ

* การศึกษาเส้นฐานเกี่ยวกับสภาพการทำงานและความเป็นอยู่
* ผลกระทบจากการเปลี่ยนแปลงในกฎระเบียบใหม่ การบังคับใช้ การมีบทบาทของประชาสังคม ที่มีต่อผู้จัดหาอาหารทะเล เจ้าของเรือ และตลาดแรงงานไทย
* ผลกระทบจากวิธีปฏิบัติในการซื้อสินค้าในห่วงโซ่การจัดหาระดับโลกที่มีต่อผู้จัดหาของไทย
* การสำรวจเอนด์ไลน์

นอกจากนี้ก็มีการวางแผนจัดทำรายงานวิจัยระดับที่เล็กลงมาอีกหลายเรื่อง เช่น ความมีประสิทธิผลของช่องทาง MOU ในอุตสาหกรรมประมงและอาหารทะเล และการจ่ายค่าจ้างทางธนาคารอิเล็คโทรนิค/ทางแก้ปัญหาในการคุ้มครองค่าจ้าง

มติ: ที่ประชุมเห็นชอบหัวข้อการสำรวจวิจัยและหัวข้อรายงานการศึกษาที่เสนอ

**วาระที่ 3.4 ผลเบื้องต้นจากการศึกษาเส้นฐาน**

คุณแดเนียล ลินด์เกรน จาก RapidAsia นำเสนอการออกแบบและวิธีการศึกษาของการสำรวจเส้นฐานของโครงการ ข้อมูลคนงาน และข้อค้นพบที่สำคัญ รวมถึงข้อมูลเกี่ยวกับสัญญาจ้าง อัตราการเข้าออกจากงานของแรงงานข้ามชาติในภาคประมงและอาหารทะเล การเบิกค่าจ้างล่วงหน้า สิทธิประโยชน์เกี่ยวกับการทำงาน บริการช่วยเหลือคนงาน จะมีการนำเสนอผลการศึกษาที่สมบูรณ์ในการประชุมร่วมของคณะทำงานที่เป็นการประชุมเชิงปฏิบัติการเพื่อตรวจสอบยืนยันข้อมูลในปลายเดือนมิถุนายน

*การหารือในที่ประชุม:*

* สมาคมประมงฯ ขอความชัดเจนเกี่ยวกับคนงานที่อยู่ในการสำรวจ ว่าคนงานและเรือผ่านศูนย์ควบคุมแจ้งเรือเข้า-ออกหรือไม่? ซึ่งหมายความว่าคนงานเหล่านี้ก็จะมีสัญญาที่ถูกต้อง คุณลินด์เกรนบอกว่าคนงานอาจไม่ทราบว่าตนมีสัญญาจ้าง สำหรับข้อมูล/ข้อค้นพบบางส่วน การสำรวจสะท้อนการรับรู้ของคนงานเกี่ยวกับสภาพการทำงานของตนในประเทศไทย
* ดร.อดิศร พร้อมเทพ อธิบดีกรมประมง แสดงความเห็นว่าการศึกษาใหม่นี้เป็นงานที่น่าสนใจและเสนอให้ฝ่ายต่างๆ ที่เกี่ยวข้องมาร่วมกันหารือหาทางออกเพื่อแก้ปัญหาการย้ายถิ่นโดยผิดกฎหมาย ไม่ต้องรอให้ได้ข้อค้นพบที่เสร็จสมบูรณ์ก่อน

มติ: ที่ประชุมรับทราบข้อค้นพบเบื้องต้นบางส่วนของการศึกษาเส้นฐานและรอเข้าร่วมการประชุมเชิงปฏิบัติการเพื่อตรวจสอบยืนยันข้อมูล

**วาระที่ 3.5** การผลักดันประเด็นเพศสภาพให้ผนวกเข้าไปในกิจกรรมต่างๆ ของโครงการ

คุณมาทิลด้า ดาห์ลควิสต์ ที่ปรึกษาไอแอลโอ และคุณสุภาวดี โชติกญาณ ผู้ประสานงานโครงการประเทศไทย ร่วมกันนำเสนอความสำคัญของการทำให้ความเสมอภาคทางเพศเป็นประเด็นที่เชื่อมกับทุกประเด็นในโครงการโดยให้มีการวิเคราะห์และมีมาตรการเกี่ยวกับเพศสภาพที่เหมาะสม มีการระบุความแตกต่างในมิติเพศสภาพของภาคประมงและอาหารทะเลของไทย พร้อมด้วยตัวอย่างของการผลักดันประเด็นเพศสภาพให้ผนวกเข้าไปในกิจกรรมต่างๆ ของโครงการ

มติ: ที่ประชุมรับทราบความสำคัญของการผลักดันประเด็นเพศสภาพในกิจกรรมโครงการ ไอแอลโอจะจัดทำเอกสารให้รายละเอียดแนวทางเรื่องนี้

**วาระที่ 3.6 รายงานการเงินของโครงการ**

คุณจัดด์รายงานว่างบค่าใช้จ่ายและผูกพันมีทั้งสิ้นราวร้อยละ 27 (หรือ 1,083,650 เหรียญสหรัฐฯ) ของงบประมาณโครงการทั้งหมด

มติ: ที่ประชุมรับทราบรายงานการเงินของโครงการ

**วาระที่ 4.1 งานเปิดสำนักงานอย่างเป็นทางการและปฏิทินการประชุม**

คณะทำงานโครงการของไอแอลโอแจ้งที่ประชุมถึงงานสำคัญที่กำลังจะมีขึ้นสามงาน และเชิญผู้ร่วมประชุมให้เข้าร่วม

* งาน GLP Thaifex 31 พฤษภาคม 2560
* งานเปิดสำนักงานย่อยของโครงการสิทธิบนเรือถึงฝั่งที่พังงา 12 มิถุนายน 2560
* งานเปิดศูนย์คนงานประมงของสเตลลา มาริส ที่แสมสาร จ.ชลบุรี 23 มิถุนายน 2560

มติ: ที่ประชุมรับทราบเกี่ยวกับงานต่างๆ ที่กำลังจะมีขึ้น

**วาระที่ 4.2 การประชุมคณะกรรมการฯ คั้งต่อไป**

คณะกรรมการฯ แจ้งว่าการประชุมคณะกรรมการฯ ครั้งต่อไปจะมีขึ้นในกลาง-ปลายเดือนกันยายน 2560 (อาจอยู่ในช่วงสัปดาห์วันที่ 18 – 22 กันยายน) วันเวลาที่แน่นอนจะมีการแจ้งอีกครั้งภายหลัง

มติ: ที่ประชุมรับทราบว่าการประชุมคณะกรรมการฯ จะมีขึ้นในสัปดาห์ที่สามของเดือนกันยายน 2560

**วาระที่ 5 กล่าวปิด**

คุณมอริซิโอ บุสซี ผู้อำนวยการไอแอลโอประจำประเทศไทย แสดงความเห็นว่าการประชุมคณะกรรมการฯ (PSC) และคณะทำงานทำให้เกิดพื้นที่ที่เอื้อต่อการสนทนาไตรภาคีและแลกเปลี่ยนหารือหาทางออกอย่างตรงไปตรงมา ไอแอลโอขอชมรัฐบาลที่แสดงคำมั่นทางการเมืองที่จะให้สัตยาบันต่อตราสารไอแอลโอหลายฉบับ และไอแอลโอจะให้การสนับสนุนทางวิชาการต่อไป เขาเปรียบเทียบแผนงาน GLP ว่าเป็นเหมือนนามบัตรที่เอาไว้แสดงให้ผู้ซื้อระหว่างประเทศเห็นเป็นหลักฐานแสดงถึงการยึดมั่นในมาตรฐานที่สูงกว่าการปฏิบัติตามกฎหมายของไทย เขายังได้อธิบายถึงกระบวนการร้องเรียนกับคณะประศาสน์การของไอแอลโอ และข่าวเมื่อเร็วๆ นี้เกี่ยวกับการที่สหพันธ์แรงงานขนส่งระหว่างประเทศ (ITF) กับสมาพันธ์สหภาพแรงงานสากล (ITUC) ร้องเรียนเรื่องการปฏิบัติตามพันธกรณีว่าด้วยแรงงานบังคับของไทยในภาคการประมง ซึ่งเป็นกระบวนการที่แยกขาดโดยสิ้นเชิงจากการดำเนินโครงการสิทธิบนเรือถึงฝั่ง

ประธานร่วมสรุปมติของที่ประชุมและขอบคุณผู้เข้าร่วม

ปิดการประชุม